Ou vlag, Malema en ape: Onnie ook weg by nuwe skoolArgieffoto Mackay is in 2013 deur die Menseregtekommissie (MRK) skuldig bevind aan rassisme en haatspraak, nadat hy ŉ ou landsvlag en foto’s van ape en Julius Malema in ŉ klaskamer vertoon het, by die Laerskool Wilgehof in Bloemfontein. Die MRK het aanbeveel dat hy nooit weer met kinders werk nie. Hy het egter in Julie 2015 by die Laerskool Dr. CF Visser begin werk. Hy het sowat ŉ maand later bedank, glo weens druk van die Vrystaatse departement van onderwys. Mackay het intussen vanjaar by die Trompsburg Primêre Skool as onderwyser begin werk. Volgens mediaberigte het Mackay eers in April by die skool begin. Willem Grobbelaar, beheerliggaamvoorsitter van die Trompsburg Primêre Skool, het gesê die skool en Mackay het egter ooreengekom dit is in die beste belang van die skool om sy diens te beëindig. “ŉ Spesiale vergadering van die beheerliggaam is vandeesweek belê, nadat die skool dreigemente ontvang het in verband met Mackay se posisie by die skool.” Volgens Grobbelaar het ŉ politieke party ŉ protesoptog na die skool gelei. “Die beheerliggaam is ook kennis gestel nog twee partye wil ŉ optog na die skool lei. Dit stel die veiligheid van ons leerders in gevaar, beïnvloed onderrig by die skool en is nie in die beste belang van die skool nie. Die beheerliggaam het daarom ooreengekom om Mackay se diens te beëindig.” Grobbelaar het gesê as deel van Mackay se aanstellingsproses, het die beheerliggaam ŉ ouervergadering belê om die aangeleentheid te bespreek. “Ons het die skoolgemeenskap se ondersteuning gehad met sy aanstelling.” Volgens Grobbelaar het die beheerliggaam sy spyt uitgespreek dat die huidige omstandighede nie ryp is om die betrokke onderwyser ŉ tweede kans te gee nie. “Ons moet egter die veiligheid van leerders, onderwysers en ouers eerste stel.”